Intel vil gøre biler til rullende spillekonsoller

Når Intel til næste år sætter sin nye Arc grafikprocessor i en bil, vil den kunne afvikle såkaldte triple-A spiltitler direkte i kabinen, ligesom den vil kunne håndtere kunstig intelligens for bilens systemer. Det fortalte chipgiganten ved et pressemøde forleden.

– Intels strategi er at bringe kraften fra AI ind i enheder af enhver størrelse og form, og vi er begejstrede for at bringe den ekspertise og vores store åbne AI-økosystem til bilindustrien, sagde Jack Weast, vicepræsident og general manager for Intel Automotive.

Sammen med selskabet Thunderbolt viste Intel en demonstration, hvor den nye chip håndterer ikke alene syv high-definition-skærme, der gengav 3D-grafik, men også seks kameraer og interaktive funktioner. Den nye brugergrænseflade viste også Intel Arc processorens kapacitet til at afvikle krævende AAA-spiltitler – altså spil med grafik fra øverste hylde.

Men selv om gaming nok er en visuel appetitvækker, er det egentlige formål med Intel Arc, at den skal hjælpe med at drive kunstig intelligens i bilernes styresystemer. Ifølge en pressemeddelelsen har selskabet allerede indgået aftaler med mere end 100 udviklere, der er klar med mere end 500 AI-funktioner og apps, der kan bruges i køretøjer, når chippen lanceres.

Endnu har Intel ikke fortalt hvilke bilmærker, de har indgået aftaler med – om nogen. Alligevel forventer selskabet at Arc dukker op i de første biler allerede i starten af næste år.

Intel går i disse måneder gennem en større krise. ikke alene har de seriøse problemer med med de seneste to generationer af processorer, der overopheder og degraderer. Selskabet har også mistet indtægter og gennemført en større fyringsrunde.

Intel vil gøre biler til rullende spillekonsoller